— Калі мне прапанавалі зрабіць гэты фільм, я ледзь не страціла прытомнасць, — прызнаецца рэжысёр. — Бах і Штраус даліся мне вельмі цяжка, гэта была вельмі складаная і адказная работа. Разумела, што тое ж самае будзе і з Шагалам. Чаму пагадзілася? Таму што вельмі люблю гэтага мастака. Ён моцна паўплываў на мяне яшчэ ў маладосці. Была ўзрушана, калі ўбачыла яго работы. І яшчэ студэнткай архітэктурнага факультэта днямі сядзела ў бібліятэцы, чытала яго кнігу. Тады яна каштавала вялікіх грошай, я не магла сабе дазволіць купіць яе, таму праседжвала ў бібліятэцы, спрабуючы нешта перамалёўваць.